Jytte Wittrock (S), 2002-03-13:
Ja, jeg tager det dybe suk som ærgrelse over, at jeg ikke fik et svar.
Regeringen tager med L 134 videre fat på sit korstog mod råd og nævn, så vidt vi ser det i Socialdemokratiet; men vi er ikke uvillige til i hvert enkelt tilfælde at vurdere, om noget er overflødigt, om noget kan gøres på en anden måde.
Vi har faktisk ved at fremsætte B 78 signaleret, at der er forskel på, hvad det er for nogle emner, vi diskuterer.
For os er det helt vitalt, at vi i Danmark har og i fremtiden stadig har mangfoldighed i medieverdenen.
Derfor ønsker vi også, at der skal være et bredt og frodigt public service-begreb.
Så vi er meget glade for, at kulturministeren ønsker at få præciseret public service-forpligtelsen og at sikre en nødvendig dialog om det.
Den diskussion vil vi gerne tage på et tidspunkt med regeringen.
Når der står i bemærkningerne til lovforslaget, at det er nødvendigt med dialogen, hvilket diskussionen også har båret præg af indtil nu, så bekræfter man jo alle høringssvarene på nær det enkelte, som jeg tidligere har nævnt, nemlig Dansk Industri, som er de eneste, der er positive over for, at man nedlægger programrådene, at det er nødvendigt.
Jeg vil gerne citere fra et enkelt svar fra høringsrunden, nemlig fra Forbrugerrådet, som udtaler, at rådet er uforstående over for at nedlægge programrådene og finder det særdeles uhensigtsmæssigt at lade det være op til Danmarks Radio og TV 2 selv at tage stilling til, på hvilke måder dialogen med befolkningen bør tilrettelægges.
Det er vi fuldstændig enige i i Socialdemokratiet.
Det er så vigtigt et spørgsmål, at de ikke skal have fuldstændig eneret til at vurdere det og bestemme, hvordan det skal være.
Vi vil gerne sammen med dem og i fællesskab få lavet en holdbar aftale om, at vi finder en metode, som både er god og også operativ.
Vi skal lave en aftale, som er skrevet ned, og som forpligter, og som vi også bagefter kan holde dem op på.
Vi ønsker i Socialdemokratiet rådene bevaret, opgaven løst.
Hvorfor dog dette hastværk, hvorfor ikke vente og først drøfte det, som jeg også tidligere har sagt?
Kulturministeren har jo annonceret, at vi skal have drøftelserne om den fremtidige aftale omkring medierne i maj.
Og jeg vil gerne have, at ministeren bekræfter fra talerstolen, at vi kan forvente, at det bliver inden sommerferien, vi starter den diskussion.
Derfor synes vi, at dette er fuldstændig håbløst.
Klap dog hesten, det skal være vores anbefaling, lad være med at nedlægge de råd uden at sætte noget andet i stedet for.
Vi er fuldstændig enige i, at ting kan gøres på en anden måde, også på denne her måde. Hvis der skal laves nogen form for ændringer i sammensætningen af de der råd, er vi åbne for en diskussion, men at fjerne redskabet synes vi er en rigtig dårlig idé. Med hensyn til netværksafgiften vil vi i Socialdemokratiet bestemt ikke modsætte os, at den fjernes.
Den økonomiske barriere, som afgiften har vist sig at være for TvDanmark, har vi sammen med regeringen et fælles ansvar for er blevet vedtaget.
Det blev aftalt i forbindelse med medieaftalen, som gik fra 1997 til år 2000.
Så er jeg helt på det rene med, at man til forsvar kan sige, at man har ikke nogen andel i, hvordan udviklingen har været i den nye medieaftale
, men jeg synes sådan set ikke, at der er nogen grund til, at vi træder yderligere i det.
Men o.k., vi vil fra vores side gerne give dem bedre vilkår, også det kommercielle tv, også ud fra det faktum, at der faktisk via TvDanmark også er nogle vinduer til den græsrodsbevægelse, som vi er meget optaget af får lov at forblive, får lov at blomstre og vokse i fremtiden til gavn for kvaliteten på sigt i medieverdenen.
Vi vil allerede nu gerne pointere, at hvis vi når til at skulle diskutere økonomien, altså hvordan vi finder de der 30 mio. kr., som man nu sparer stationerne for i netværksafgift, men som jo kommer til at mangle til at betale noget andet med, skal det ikke gå ud over tilskud til græsrodsstationerne.
Vi vil ikke være med til at reducere deres muligheder.
Der skal også findes tilskud til dem i fremtiden.
Vi mener nemlig ikke, at vi har nogen elite i branchen, hvis vi ikke har nogen bredde, nemlig i det her tilfælde græsrødderne.
De må ikke svækkes.
Lovforslagets sidste emne er Public Service Rådet.
Regeringen mener ikke, at der er behov for et særskilt organ til at afgive udtalelser om public service-regnskaberne.
Disse kan jeg nu forstå at Venstres ordfører gerne vil diskutere vi også fjerner i forhold til Danmarks Radio og TV 2.
Det kan man jo så mene om, hvad man vil, men vi vil gerne tage en diskussion om, hvorvidt vi har valgt den rigtige model.
Så smålige er vi ikke. Vi ser frem til en positiv udvalgsbehandling og vil, som jeg måske allerede har antydet, gøre noget i udvalgsbehandlingen for at få fjernet en del af lovforslaget ved ændringsforslag, og vi håber, at der er mulighed for at skaffe et flertal her i parlamentet for at gå den vej.